**ПРОЕКТ**

**ДО**

**ПРЕДСЕДАТЕЛЯ НА**

**ОБЩИНСКИ СЪВЕТ**

**ГР. РИЛА**

**ПРЕДЛОЖЕНИЕ**

**От Георги Давидков Кабзималски - Кмет на Община Рила**

**ОТНОСНО:** Изменение наНаредба за определяне размера на местните данъци на територията на Община Рила

**УВАЖАЕМИ ОБЩИНСКИ СЪВЕТНИЦИ,**

Настоящото предложение за изменение на Наредбата за определяне на местните данъци на територията на Община Рила обхваща нормите, регламентиращи определянето на размерите на данъка върху превозните средства.

Наредбата е нормативен акт, който се издава за прилагане на отделни разпоредби или подразделения на нормативен акт от по-висока степен. Тя е елемент от нормотворческата дейност на администрацията и основно се отнася до прилагането на закони. Има разпоредителен характер, за реализиране на част от правомощията на изпълнителните органи.

Наредбата за определяне размера на местните данъци на територията на Община Рила е приета с Решение №59 от 28.02.2008 г. от Общински съвет на община Рила. С нея се уреждат отношенията свързани с определянето на местните данъци, техният размер, както реда и срока на тяхното събиране на територията на Община Рила.

**МОТИВИ за изменение на Наредба за определяне размера на местните данъци на територията на Община Рила –** съгласно изискванията на чл.28 ал.2 от Закона за нормативните актове.

1. **Причини, налагащи приемането на подзаконовия нормативен акт:**

Общината като основна административно-териториална единица със своя собственост и бюджет има задължението да се грижи за прилежащата и обществена инфраструктура, като за целта трябва да разполага с необходимите финансови средства. Местната власт като цяло има редица отговорности и задължения, в т.ч.:

- Развитие на територията като среда за живот на човека;

- Развитие на инфраструктурата – пътна инфраструктура, транспорт, водоснабдяване и канализация, улично осветление, електронни и други комуникации;

- Осигуряване на материалната база на образованието и грижата за подрастващите (училище, детска ясла и детска градина);

- Грижи за хората от третата възраст;

- Грижи за хората в неравностойно положение;

- Осигуряване на устойчива градска среда;

За тяхното качествено изпълнение и предоставяне е необходимо преди всичко те да бъдат осигурени с достатъчен финансов ресурс. В рамката на икономическата ефективност, сумата на приходите, които трябва да бъдат генерирани на общинско ниво, се определят от размера на общинските разходни отговорности, т.е. данъчните приходи трябва да съответстват на местните разходни отговорности. Приходите трябва да са достатъчно „жизнеспособни”, така че да нарастват с темповете, с които нарастват местните разходни задължения.

Следва да се има предвид, че данъкът е публично вземане представляващо основен приход в общинския бюджет.

Съгласно разпоредбата на чл.1, ал.2 от Закона за местните данъци и такси, общинският съвет определя с наредба размера на местните данъци при условия, по реда и в границите определени с него. Тази промяна в закона за местните данъци и такси е в сила от 01.01.2008 г. и е продиктувана от това, че на законово ниво се въвежда конституционно изискване на чл.141, ал.3 от Конституцията на Република България, съгласно който общинският съвет определя данъци при условия, по реда и границите, установени със закон. С оглед защита на обществения интерес тези правомощия на общинския съвет се лимитират от минимални и максимални граници, установени от законодателя за всеки вид местен данък.

С предоставянето на общините на правото да определят размерите на местните данъци се продължава процеса на финансова децентрализация и се укрепва местното самоуправление. Така дадените правомощия позволяват на общините да направят сериозни стъпки за преодоляването на трудностите при финансирането на разходите по общинските бюджети.

В рамката на икономическата ефективност, сумата на приходите, които трябва да бъдат генерирани се определят от размера на общинските разходни отговорности. Приходите трябва да нарастват с темповете, с които нарастват и местните разходни задължения, т.е. данъчните приходи трябва да съответстват на местните разходни отговорности.

С нормата на чл.55, ал.1 от ЗМДТ на общинския съвет е предоставена възможността да определи размера на данък върху превозните средства – за леки автомобили, съобразно мощността на двигателя, коригиран с коефициент в зависимост от годината на производство, както следва:

* До 37 kw включително – от 0,34 лв. до 1,02 лв. за 1 kw;
* Над 37 kw до 55 kw включително – от 0,40 лв. до 1,20 лв. за 1 kw;
* Над 55 kw до 74 kw включително – от 0,54 лв. до 1,62 лв. за 1 kw;
* Над 74 kw до 110 kw включително – от 1,10 лв. до 3,30 лв. за 1 kw;
* Над 110 kw – от 1,23 лв. до 3,69 лв. за 1 kw;

В зависимост от годината на производство данъкът се умножава със следните коефициенти:

|  |  |
| --- | --- |
| Брой на годините от годината на производство, включително година на производство | Коефициент |
| Над 14 години | 1 |
| Над 5 до 14 години включително | 1,5 |
| До 5 години включително | 2,8 |

Приетите ставки за данък върху превозните средства до тази година са минимално определените в закона за собствениците на превозни средства – леки автомобили с мощност на двигателя до 110 киловата. Следва да се отбележи, че в процентно изражение разликата от минималната до максималната ставки, регламентирани в закона, се равнява на 300%.

Изменението в горната граница на данъка върху недвижимите имоти представлява законова възможност общините да увеличат собствените си приходи чрез промяна в размера на данъка. По този начин им се предоставят източници за собствени приходи, чието равнище те сами контролират, така че да могат да финансират дейностите и услугите, които предоставят.

С приходите от местни данъци общината финансира местните дейности, които са изцяло на общинска издръжка и дофинансира неосигурените делегирани държавни дейности.

Основната цел на община Рила е провеждането на данъчна политика, насочена към повишаване на собствените приходи и осигуряване на стабилност на местните финанси.

Постигането на целта за изпълнение на бюджетните приходи е свързана с поддържане на устойчиво ниво на приходите и очакван положителен ефект от засилените действия при администриране и събиране на приходите.

Въпреки предоставените в Закона за местните данъци и такси правомощия на общините за увеличаване размера на данъка върху превозните средства, община Рила не е използвала ежегодно тази възможност. По този начин същата е била лишена от повишаване на собствените приходи, което от своя страна е намалило в значителна степен финансовата й автономност.

След проведено заседание на Общински съвет на Община Рила на 28.06.2016 г. и и обсъждане на оздравителния план на общината, с Решение №156 от 28.06.2016 г. е открита процедура за финансово оздравяване на Община Рила.

Имайки в предвид горецитираното, повишаването на данъка върху превозните средства, макар и непопулярна мярка е необходима за финансовото оздравяване на община Рила.

Ставката на данъка за 2018 г. за леки автомобили се увеличава, както следва:

* За леки автомобили с мощност на двигателя до 37 kW включително ставката се променя от 0,34 лв. на 0,60 лв. за 1 kW;
* За леки автомобили с мощност на двигателя над 37 kW до 55 kW включително ставката се променя от 0,40 лв. на 0,70 лв. за 1 kW;
* За леки автомобили с мощност на двигателя над 55 kW до 74 kW включително ставката се променя от 0,54 лв. на 0,90 лв. за 1 kW;
* За леки автомобили с мощност на двигателя над 74 kW до 110 kW включително ставката се променя от 1,10 лв. на 1,30 лв. за 1 kW;
* За леки автомобили с мощност на двигателя над 110 kW ставката се променя от 1,60 лв. на 1,70 лв. за 1 kW.

Ставката за данъка за мотопеди се променя от 10,00 лв. на 15,00 лв., а за мотоциклети – както следва:

* За мотоциклети до 125 куб.см включително ставката се променя от 12,00 лв. на 15,00 лв.;
* За мотоциклети над 125 куб.см до 250 куб.см включително ставката се променя от 25,00 лв. на 30,00 лв.;
* За мотоциклети над 250 куб.см до 350 куб.см включително ставката се променя от 35,00 лв. на 40,00 лв.;
* За мотоциклети над 350 куб.см до 490 куб.см включително ставката се променя от 50,00 лв. на 60,00 лв.;
* За мотоциклети над 490 куб.см до 750 куб.см включително ставката се променя от 75,00 лв. на 80,00 лв.;
* За мотоциклети над 750 куб.см ставката се променя от 130,00 лв. на 140,00 лв.;

Ставката за данъкът за автобуси до 22 места, включително мястото на водача от 50,00 лв. става 60,00 лв., а за автобуси над 22 места, включително мястото на водача от 100,00 лв. става 110,00 лв.

Данъкът за товарен автомобил до 12 т. техническа допустима максимална маса от 10,00 лв. за всеки тон товароносимост се променя на 15,00 лв.

Поради многото обективни причини, като многократното увеличение на цените на енергоносителите и минималната работна заплата, за осигуряване на качествено изпълнение на тези услуги е необходимо ставките да бъдат повишени.

Следва да се има предвид, че Закона за местните данъци и такси регламентира освобождаване от данък редица категории превозни средства, като:

- държавните и общинските органи и организации на бюджетна издръжка, които са със специален режим на движение, линейки и пожарни на други лица, както и на Държавна агенция „Технически операции“ за изпълнение на дейностите, определени със закон;

- Дипломатическите представителства и консулства при условията на взаимност;

- Българският червен кръст, когато се използват за целите на организацията;

- Лекият автомобил – собственост на лице с намалена работоспособност от 50 до 100 на сто, с обем на двигателя до 2000 куб.см. и с мощност до 117,64 kW.

Също така за превозните средства с мощност на двигателя до 74 kw включително, снабдени с действащи катализаторни устройства и несъответстващи на екологичните категории „Евро 3“, „Евро 4“, „Евро 5“, „Евро 6“ и „EEV“, определеният по чл.55 данък за съответната година се заплаща с намаление от 30 на сто.

За превозните средства с мощност на двигателя до 74 kW включително и съответстващи на екологични категории "Евро 3" и "Евро 4" данъкът се заплаща с 50 на сто намаление, а за съответстващите на "Евро 5" и "Евро 6" – с 60 на сто намаление, от определения по чл. 55, ал. 1 и 3 данък.

Посочените облекчения и намаления на данъка върху превозните средства са предвидени и регламентирани и в Наредбата за определяне на размера на местните данъци на територията на Община Рила.

Друга важна причина за промяна размера на данъка е факта, че данъка върху превозните средства има голяма тежест в приходите от местни данъци и такси. Данъкът е с традиционно недобро изпълнение, относително сигурно прогнозируем, но трудносъбираем, включително със способите за принудително изпълнение. При облог за 2017 г. в размер на 44913 лв., към 31.10.2017 г. събраните суми са в размер на 25275,78 лв. или 56,30% от общо планираните за годината.

С увеличаването на данъка от 01.01.2018 г., увеличението на облога за 2018 година възлиза в размер на 52600 лв. или увеличаване на облог за 2018 г. спрямо 2017 г. със 7584 лв.

Увеличаването на ставката за дължимия данък върху превозните средства ще даде по-голяма стабилност за общинските приходи, необходими за покриване на текущи финансови нужди на общината и подпомагане преодоляването на финансовата криза.

1. **Цели, които се поставят**

Целта на приемането на настоящите промени е да се осигури достатъчно финансови средства в бюджета на Община Рила за 2018 г., изпълнение на поставените в Плана за финансово оздравяване цели и постигане на заложените очаквани резултати, по-голяма гъвкавост при разходване на местните приходи.

1. **Финансови и други средства, необходими за прилагането на новата наредба**

За прилагането на измененията в Наредба за определяне размера на местните данъци на територията на Община Рила не са необходими допълнителни финансови средства.

1. **Очаквани резултати от прилагането**

Резултатите, които се очакват от прилагането на Наредбата, се свеждат до постигане целите, наложили приемането на същата, а именно покриване на извършените разходи, подобряване на  събираемостта на туристическия данък от лицата, предоставящи нощувки в местата за настаняване и осигуряване на по добра финансова обезпеченост  за реализацията на поставените цели.

1. **Анализ за съответствие с правото на Европейския съюз**

Предлаганата наредба е в съответствие с нормативните актове от по-висока степен, Закона за общинския дълг /ЗОД/, който е съобразен с Директива на съвета 92/50 ЕИО от 18 юни 1992 година, относно съгласуването на процедурите за възлагане на обществени поръчки за услуги.

С цел спазване разпоредбите на чл.26 и чл.28 от Закона за нормативните актове и събиране на предложения и становища от местната общност, проектът за изменение на наредбата е качен на сайта на Община Рила с адрес <http://www.grad-rila.bg/obshtinski-savet/proekt-na-resheniya-na-obshtinski-savet> на 06.11.2017 г. Публикувана е и Покана до местната общност за отправяне на предложения и становище по проекта за изменение на наредбата, като същата е обявена и на информационното табло на общината, намиращо се на партера в сградата на Общинска администрация – гр. Рила. На представителите от местната общност бе предоставен 30-дневен срок за предложения и/или становища, но такива към момента на изготвяне на настоящото предложение не постъпиха.

Предвид гореизложеното и на основание чл.21, ал.2, предложение 2, във връзка с ал.1, т.7 от Закона за местното самоуправление и местната администрация и чл.1, ал.2 от Закона за местните данъци и такси, при спазване на изискванията на чл.26 и чл.28 от Закона за нормативните актове,

Предлагам Общински съвет на Община Рила до постанови следното

**ПРОЕКТО-РЕШЕНИЕ**

На основание чл.21, ал.2, предл. второ от Закона за местното самоуправление и местната администрация и чл.1, ал.2 от Закона за местните данъци и такси, при спазване изискванията на чл.26 и чл.28 от Закона за нормативните актове, Общински съвет на Община

**РЕШИ:**

Изменя наредба за определяне размера на местните данъци на територията на Община Рила, както следва:

**§1.** В чл.8, ал.1 текста „*чл.8 от Закона за устройство на територията*“ се допълва и изменя както следва: “*чл.8, ал.1 от Закона за устройство на територията и след промяна на предназначението на земята, когато това се изисква по реда на специален закон.*“

**§2.** В чл.9, ал.4 се добавя изречение трето: „*При концесия за добив данъчно задължено лице е собственикът, с изключение на случаите, при които в полза на концесионера е учредено вещно право на ползване върху поземления имот или съответната част от него.*“

**§3.** В чл.10 се изречение първо става алинея 1 и се добавя алинея 2 с текста: *„Всеки от съсобствениците на имота, съответно от съпритежателите на ограниченото вещно право, може да плати данъка за целия имот за сметка на останалите.“*

**§4.** ***(в сила от 01.01.2018 г.)*** В чл.38, ал.1, точка 4 текста *„регистрирани в централния регистър на юридическите лица с нестопанска цел, за осъществяване на обществено полезна дейност за получените и предоставените дарения“* се заменя с текста *„със статут в обществена полза за получените и предоставените дарения“.*

**§5.** ***(в сила от 01.01.2018 г.)*** В чл.39, ал.4 текста „*за осъществяване на общественополезна дейност*“ се заменя с текста „*с нестопанска цел със статут в обществена полза.“*

**§6.**В чл.43, ал.1 от Раздел IV „Данък върху превозните средства“ на Глава втора „Местни данъци“, се правят следните изменения:

* 1. В точка 1. цифрата ***„0,34“*** се заменя с цифрата **„0,60“;**
	2. В точка 2. цифрата ***„0,40“*** се заменя с цифрата **„0,70“;**
	3. В точка 3. цифрата ***„0,54“*** се заменя с цифрата **„0,90“;**
	4. В точка 4. цифрата ***„1,10“*** се заменя с цифрата **„1,30“;**
	5. В точка 5. Цифрата ***„1,60“*** се заменя с цифрата **„1,70“.**

**§7.** В чл.43, ал.3 от Раздел IV „Данък върху превозните средства“ на Глава втора „Местни данъци“, се правят следните изменения:

* 1. В изречение първо цифрата ***„10,00“*** се заменя с цифрата **„15,00“;**
	2. В точка 1. Цифрата ***„12,00“*** се заменя с цифрата **„15,00“;**
	3. В точка 2. цифрата ***„25,00“*** се заменя с цифрата **„30,00“;**
	4. В точка 3. цифрата ***„35,00“*** се заменя с цифрата **„40,00“;**
	5. В точка 4. цифрата ***„50,00“*** се заменя с цифрата **„60,00“;**
	6. В точка 5. Цифрата ***„75,00“*** се заменя с цифрата **„80,00“;**
	7. В точка 6. Цифрата ***„130,00“*** се заменя с цифрата **„140,00“.**

**§8.** В чл.43, ал.5 от Раздел IV „Данък върху превозните средства“ на Глава втора „Местни данъци“, се правят следните изменения:

* 1. В точка 1. Цифрата ***„50,00“*** се заменя с цифрата **„60,00“;**
	2. В точка 2. цифрата ***„100,00“*** се заменя с цифрата **„110,00“;**

**§9.** В чл.43, ал.6 от Раздел IV „Данък върху превозните средства“ на Глава втора „Местни данъци“, цифрата ***„10,00“*** се заменя с цифрата **„15,00“.**

**§10.** ***(в сила от 01.01.2018 г.)*** В чл.48, ал.4, изречение второ се заличава и се добавя текста:

*„1. проверка чрез автоматизиран обмен на информация между информационната система за електронно регистриране на извършените периодични прегледи на пътни превозни средства, поддържана от Министерството на транспорта, информационните технологии и съобщенията, и:*

*а) системата за обмен на информация, поддържана от Министерството на финансите в изпълнение на* *чл. 5а**, или*

*б) съответната система за администриране на местни данъци и такси на общината, или*

*2. представяне на издаден или заверен от общината документ.“*

***Приложения:***

* + 1. Копие от Покана до местната общност;
		2. Копие от Протокол за публикувана на сайта на община Рила с адрес: <http://www.grad-rila.bg/obshtinski-savet/proekt-na-resheniya-na-obshtinski-savet> Покана до местната общност за предложения и становища по проект за изменение и допълнение на Наредба за определяне размера на местните данъци на територията на Община Рила;
		3. Копие от Протокол за обявяване на информационното табло на Община Рила, намиращо се на партера в сградата на Общинска администрация гр. Рила, на Покана до местната общност за предложения и становища по проект за изменение на Наредба за определяне размера на местните данъци на територията на Община Рила на сайта на община Рила;
		4. Справка за постъпили предложения и становища по проект за изменение на Наредба за определяне размера на местните данъци на територията на Община Рила;
		5. Копие от Протокол за постъпили предложения и становища по проект за изменение на Наредба за определяне размера на местните данъци на територията на Община Рила.

**ВНАСЯ:**

**Георги Кабзималски**

*Кмет на Община Рила*

Изготвил:

Петя Виделова

*Началник отдел „Местни данъци и такси“*